सुनारपुरा में नहीं होगा मृत्युभोज, लिया संकल्प
मृत्युभोज के खिलाफ समाज में जाग्रति तेजी से बढ़ रही है। धीरे-धीरे लोग कहने लगे हैं कि परिवार में गमी हो जाए तो फिर किस खुशी में भोज कराया जाए। मेहगांव के सुनारपुरा में भी ग्रामीणों ने सर्वसम्मति से मृत्यु भोज से तौबा कर ली।
अपनी सामर्थ्य के हिसाब से मृत्यु भोज पर खर्च करने वाले सामाजिक कार्यों के लिए पैसा देंगे। जिला सहकारी केन्द्रीय बैंक के चेयरमैन केपी सिंह भदौरिया के करीबी रिश्तेदार धीरेन्द्र सिहं भदौरिया का चार रोज पहले निधन हो गया था। शनिवार को क्षत्रिय समाज सुधार संघ और स्थानीय ग्रामीण जब उनके घर पर शोक संवेदना करने पहुंचे तो मृत्युभोज पर भी चर्चा हुई। काफी विचार मंथन के बाद सभी ने तय किया कि समाज में जागरुकता कहने से नहीं आएगी हम लोगों को ही कदम उठाना होगा । इसके लिए अपने घरों से शुरूआत करना होगी। केपी सिंह भदौरिया की मौजूदगी में सभी ने एकमत से तय किया कि अब गांव में मृत्युभोज नहीं होंगे । केपी सिंह ने कहा कि जो भी राशि मृत्युभोज पर खर्च की जाती थी वह सामाजिक कार्यों पर खर्च की जाएगी। चर्चा में यह भी तय हुआ कि इस राशि से मंदिर और स्कूल निर्माण के साथ-साथ गरीब कन्या की शादी और उसकी पढ़ाई के लिए अगर पैसों की जरूरत होगी तो उस पर भी लोग पैसा खर्च कर सकेंगे। जिला सहकारी केन्द्रीय बैंक के चेयरमैन केपी सिंह कहते हैं कि सामाजिक बदलाव के लिए कुरीतियों के खिलाफ कदम तो उठाना ही पड़ेगा। इसकी शुरूआत हमने सुनारपुरा में अपने घर से कर दी है। मृत्युभोज पर खर्च की जाने वाली राशि अब हम जरूरतमंदों के ऊपर भी खर्च कर पाएंगे।
ब्राह्मण भोज होगा पर चूल्हा बंद नहीं होगा
सर्वसम्मति से मृत्युभोज से तौबा करने के साथ ही सभी ने यह भी तय किया कि पारिवारिक रस्म और संस्कारों के मुताबिक ब्राह्मण भोज तो होगा, कुटुम्ब भोज भी कराया जा सकता है लेकिन गांव में परंपरानुसार चूल्हाबंद ( हर घर में न्योता) नहीं होगा। ब्राह्मण भोज में यह अधिकार संबंधित परिवार के पास रहेगा कि वह एक ब्राह्मण का न्योता करे या पूरे तेरह का।
hin_Deva hin_Deva hin_Deva hin_Deva hin_Deva